Lesersbrief: Onnie kla oor aanlynskoleregistrasieprosesFoto: Pinterest.com ’n Onderwyser van Pretoria skryf: Maroela Media se berig oor die aanlyn-skoolstelsel rus swaar op die Gautengse departement van onderwys (GDO) se inligting en weergawe van die saak. As ŉ senior bestuurder by ŉ groot skool is my belewing van die nuwe stelsel net die teenoorgestelde. Daar is ontsaglike probleme met die stelsel, maar skole het geen toegang tot die aanlynstelsel om die aansoeke te bevestig of te bestuur nie. Volgens die GDO gaan skole eers twee dae voor die aansoeke sluit op 12 Junie kan sien hoe hul aansoeke lyk. Volgens die stelsel moet ouers egter binne sewe dae ná die aanlynaansoek hul papierwerk by die skool van keuse indien om hul aansoek te bekragtig! Skole kan glad nie aansoeke verifieer of foute regstel nie. Die GDO het ŉ hulplyn beskikbaar gestel, maar skole nou formeel opdrag gegee om te stop om mense te verwys na die klagtelyn! Distrikskantore is ook oorstroom deur klagtes/mense wat nie aanlyn regkom nie. Midstream se ouers kan byvoorbeeld glad nie by hulle naaste openbare skole (Rooihuiskraal Laerskool of Hoërskool Zwartkop) aansoek doen nie, maar kry Birchleigh en Kemptonparkse skole. Hoërskool Uitsig neem nou net Engelse leerders in vir gr. 8, maar Afrikaanse leerders in The Reeds kan nie aansoek doen by Hoërskool Zwartkop nie. (Hulle kan wel as skool van keuse op die B-lys van hierdie skole kom al is dit hulle naaste skool, maar dan word hulle eers geplaas as al die A-lys aansoeke toegelaat is!) Skole, Fedsas en AfriForum moet eis dat die stelsel ter wille van deursigtigheid onmiddellik vir skole oopgestel word! Soos die stelsel nou bedryf word, is daar alle ruimte vir grootskaalse knoeiery. Kom ons sien die nuwe aanlynstelsel vir wat dit is: ŉ sentralistiese stelsel wat ten doel het om die mag van skoolbeheerliggame te verplaas na die Gautengse LUR vir onderwys, Panyasa Lesufi. Dis sy strategie om skole te transformeer, te verengels en Afrikaanssprekendes en ons taal te marginaliseer. Ouers moet die stelsel gebruik, maar hul besonderhede ook by hul voorkeurskole gaan ingee.